khistorydata/jeongjo-sjw-relations huggingface dataset:
정조 13년 · 목
刑曹啓言因義禁府都囚徒鄭信達保放令刑判與閔敬顯文案就議左右相仍令該曹草記事命下矣議于大臣則左議政李性源以爲此訟之曹閔曲直姑不須問敬顯信達俱以逆孼互通財貨出沒京鄕呈訴官府略無忌憚畢竟締結姦細(刀削)蹤跡陰秘又不止於欺騙錢貨脅奪田土而已其招中勢家二字明是知情而終不輸款者尤極獰頑所當嚴加盤問明覈情節然後徐議訟理而該曹覆啓之切切於田錢去來或徑請勘斷或直請推給者未免輕重倒置閔敬顯金守海及李廷益之子尙允一處頭面(刀削)爲先嚴刑取服恐爲合宜云右議政蔡濟恭以爲以訟理言之則曹哥之乾沒錢貨昭不可掩而構出許多辭緣至於籲天者其計專出於漫漶不報誠極巧惡至若敬顯旣失錢貨則欲爲還推不足爲怪而但渠以賊弘之孼弟惟當不敢肆氣而錢代奪田已是駭惡而轉賣(刀削)尤涉凶譎至於昨年以來始以閔養顯爲錢主者顯有憑藉怙勢之跡臣意則曹哥所負本錢一一推給文烱照律勘處敬顯則嚴刑定配以懲逆屬之出沒閃忽之習云矣敎曰兩大臣之議別無參差況閔敬顯事本犯與逆孼外觀於前後所發其行心也蹤跡也不可以偸貨一事論若無別般嚴處非所以生道殺人卿等亦有耳豈不聞之乎出沒京鄕締結匪類雖非如渠逆孼尙可謂死有餘罪況渠乎嚴刑取服至於金守海李廷益事不欲究覈大抵廷益父子所爲本來如此廷益適因特令旣被謫刑年前物故之後其子跳踉亦由於暗地藉賣宮房之致宮房何知以此之故朝家於年前亦有處分俾暴宮房之受誣今雖欲査問畢竟則歸於暗地藉賣此一款置之鄭信達事令金吾草記議處又啓言罪人朴瑀議處事判下矣瑀以劇逆門徒凶賊名字不忍斥呼稱以某某者其心所在明若觀火而嚴訊之下敢以鄕曲例事等語欲掩窮凶情節其所自服不過外面書字而已如此凶狡之類不可不取服施法且未輸款之前不可輕易議律請更加嚴刑期於得情敎曰卿等言旣出執法依草記施行又啓言罪人金鍾輔議處事判下矣今此鍾輔僞關被捉之後始以張漢濟所賣爲說及其落空乃以自辦納拱知其當死又推諉於已故之任昌才屢變其招自作與知情旣未究覈則擬律一款無以擧行請更加嚴訊取服照法勘斷允之又啓言罪人私奴得福更推則以爲渠以無識常賤只痛其父之猝地致命不思發告之關係極罪昧然自陷於罔赦之科惟願速死渠自十歲前長養於上典家奴主恩義無異父子平日無一毫齎冤之事則豈有謀害之心乎此外更無可達之辭云矣其所納供與前無異告主之罪旣已遲晚則事當捧結案登聞而以千孫發告姑免告主之罪而使其主自歸於殺越之科者外面雖似愚昧其中則極爲巧惡請各別嚴訊一一輸款後具格擧行敎曰倫綱截然而不可犯有國而有君臣有家而有奴主臣而犯君爲逆臣奴而犯主爲逆奴一或近似直是無倫無綱意之用不用情之有不有不須較絜於其間況世敎日下民俗日渝將使人彝物則歸於禽獸之域是豈朝廷泛看處乎以此得福文案言之藉口由於李千孫之當初作鬧千孫在掖隸之故不敢直發先以次犯之李永逵告官云而永逵卽其矣小上典也此非奴告主乎今於更招之下雖以受恩無齎怨爲發明之端而所謂上典名字旣發於渠口則伊時無惡意到今生悔恨告主則告主又豈有別般可恕之端乎更加嚴刑捧直招以爲按法處斷之地又啓言罪人李羲暹御寶僞造事僞帖之出於誰某姑無論羲暹卽其罪魁更加嚴刑期於取服金廉則親於羲暹甘聽其指嗾慫慂李泰憲勸買鄭景周知情律在所難免考律嚴勘泰憲則冀其錢之覓食甘爲羲暹之使喚者其情或不無可恕之端周歲庾獄已施嚴刑合有參恕之道景周則見欺於李羲暹輩有此僞帖買取之擧而現納吏曹辨其眞僞可知其無他隱情禹昌啓則不過容接羲暹而已初無事情之預聞則別無更覈之端請參酌放送敎曰元犯依啓目嚴刑取服其餘諸囚酌放事竝依允
정조 13년 · 강
忠淸監司權▣陳疏乞省先隴賜批許之
정조 13년 · 강
校理洪義浩陳疏賜例批
정조 13년 · 목
疏略曰臣蔑學淺識濫廁經帷隨衆一箚自速嚴譴恩敍遄下除旨繼降固宜趍承之不暇而揚揚出膺實涉放倒且以諡望不審之失曩被大僚譴罷之請至今追思尤切惶恧庚牌屢辱自犯違傲而恩勘不加飭敎截嚴章皇出肅雖伸義分因仍蹲據有壞廉防伏乞亟削臣職焉臣方乞遞豈宜贅說而事在目下不容泯默略此附陳再昨法講卽是歲首初筵三司之臣備員齊進意謂舊啓新奏次第陳籲快擧懲討之大義以伸積鬱之輿憤而及見朝紙不惟反是福榮寧鎭之凶窩妖孼宋迪中之負犯關係幷歸停啓之科雖彼遐土生疏之類或云無足深責而揆以臺體事未前聞且況兪彥鎬金致仁請討之擧卽目下公共之義三司所懷便是已發之啓向來公車可見齊聲之憤而曾未旬月便皆沮縮日前常參時諸玉堂之草草發端旣被譴遞則繼此登筵之臣宜又積誠爭論而伈默逬退曾是料外臣謂停啓兩臺臣亟施削版之典福榮寧鎭宋迪中幷依前請各施當律伊日入侍兩玉堂亦施譴罷之典斷不可已也
정조 13년 · 강
親臨春塘臺行內試射
정조 13년 · 목
別單武藝別監兼司僕金禹平金壽聃等二入直赴會試
정조 13년 · 강
命春到記分製講明日爲之
정조 13년 · 목
敎曰春到記分製講明日爲之處所以春塘臺爲之○敎曰同副承旨馳詣太學夕食堂到記收取以來
정조 13년 · 강
京畿監司趙鼎鎭以翼成公黃喜子孫搜訪啓
정조 13년 · 목
該監司狀啓以爲翼成公黃喜子孫搜訪事有命矣卽接高陽郡守任焴所報則翼成公奉祀十四代孫道源年今五十四歲而居在於西部龍山坊麻浦契云矣敎以令兩銓招見身手吏兵曹間收用事分付
정조 13년 · 강
御春塘臺行春到記分製講製述試官蔡濟恭李在簡金憙尹㬦沈煥之李敬五金煕朝講試官蔡濟恭吳載純李時秀申耆柳焵徐邁修李貞運
정조 13년 · 목
具翼善冠袞龍袍乘輿出協陽門入靑陽門詣春塘臺降輿陞座試官及儒生行禮訖以擬宋群臣賀魏國公韓琦出守北門之日作喜雪詩自任以天下之重爲箋題懸題訖應講儒生以次進講○右議政蔡濟恭啓言俄聞禮判言景慕宮仲朔大祭因下敎以親享磨鍊以入云今朔內於社於廟旣皆親裸日前景慕宮又行酌獻春享雖命攝儀情禮不至觖然見今春寒未解恐不宜又復勞動伏乞亟降攝行之命以副百官軍民之懇祝焉敎以卿之懇陳旣若此伊時則行幸亦不遠依卿請以攝儀擧行前一日當親行省牲省器矣○幼學金必宣講通居首生員沈鳳錫製述三下一居首以秘封中不書父名拔去之次丁若鏞以三下居首敎曰春到記殿講居首幼學金必宣製述居首生員丁若鏞竝直赴殿試講之次幼學劉僖製述之次進士睦允中竝直赴會試講略幼學文光銖等粗幼學盧楷等製述次上生員李明孚生員鄭魯榮進士嚴耆生員睦黃中各紙筆墨自政院考例施賞乘輿出靑陽門由協陽門還內
정조 13년 · 강
罷試所承旨李祖承職
정조 13년 · 목
敎曰科場之不嚴士習之漸頹雖知其日甚而未有如今日領劵時攫紙固已可駭臨軒試士事體何等莫重而分坐姑無論團聚臺上不見之地不肯出頭寧有如許紀綱押班掌議金厚淵宋翼曾爲先停擧軫念多士之呵凍發軍掃除積雪仍令度支備給爇火之具蓋出敎與養之不欲偏廢也諸生非仕宦家子侄則是讀古人書者分義儀度間條節想不至全昧而所謂毛具泮長之前猶不敢爲況帳殿乎外此䙝慢之擧不欲煩諸絲綸筵臣執奏之後亦不可仍置試所承旨罷職入門與禁亂所若能整飭諸般猥雜之物豈敢持入乎當該四館所入門官禁亂都事問名竝爲先汰去仍令該府拿問嚴處其餘諸生之犯科者非不知一一査處有家長焉有泮長焉朝家以不治治之更欲觀來頭勿令窮査覈出者意蓋在耳第令知悉
정조 13년 · 강
以具庠尹㬦爲承旨前望也
정조 13년 · 강
有政吏曹判書李▣參判李洪載進
정조 13년 · 목
平安監司金履素狀啓以爲楚山府使吳毅常有軍務面議事馳進臣營而中路聞其母病危重來納印符仍爲告歸邊邑守令之母得擅離載在法典不可置而不論爲先罷黜其罪狀令攸司稟處敎曰楚山府使今日政各別擇差○敎曰總管中未肅拜人許遞時帶實職人本職許遞今日政差出總管則前望單子入之待下批牌招察任○以李太亨爲校理李在學爲吏曹參判兪漢雋爲淸州牧使李堉爲工曹參判鄭啓淳爲楚山府使柳鎭恒爲知事○金思穆爲副總管前望也
정조 13년 · 강
慶尙監司金光默以道內孝烈査啓
정조 13년 · 목
因該監司査啓敎曰子孫之爲祖先施褒之請大臣諸臣雖請永塞批旨中猶存一條路者非曰是耳意蓋在矣日昨見湖西孝烈上言査啓不但其子孫之呼籲邑牒道狀皆言其無徵雖姑循例啓下今見嶺伯査啓無非邑中人士之聯籲而該守令査報又如是丁寧則施褒之恩典決不宜濫屑而此等處膠守有非聳奬之本意三嘉故士人尹攀妻姜氏被誣決死死卽雪誣陜川故士人李達鎭妻安氏孝節匹美不惟辦死似此卓烈何惜棹楔令地方官表其閭安義士人鄭▣孝子也孝子也移孝爲忠如是卓爾觀於道伯邑倅之爭相致饋而敬待可知其實蹟況査啓亦然而原狀姓名上無故字生死未可知更令道伯探問卽爲狀聞咸陽士人河元龍密陽士人金夏鼎夫妻能知養志之爲孝元龍也吮瘇嘗糞特其餘事氷鯉冬筍不獨專美於古人夏鼎夫妻也宜寧士人朴昌淑孝行與夏鼎可謂一而二二而一以原狀難卞存沒一體問于該邑狀聞事下諭于嶺伯
정조 13년 · 강
御煕政堂行抄啓文臣親試課講召見分製講入格儒生親試試官吳載純徐有防徐鼎修課講試官徐有防金憙
정조 13년 · 목
時至陞座試官率講製文臣入庭行禮訖以醉看半開花爲賦題仍爲開講講綱目初再次前校理洪義浩俱以略居首命春到記居首儒生丁若鏞金必宣進退使若鏞製進進退表親試科次前校理洪義浩藝文館檢閱金祖淳永祐園別檢張錫胤前正言李羲觀三中同等以馬騰於槽爲科體詩題使之比較命仕進承旨玉堂史官兵曹入直堂郞北所衛將吳正根校書校理成大中以親試賦題應製兵判一體製進兵判李文源不爲製進只以不能文不能製進書進敎曰非試券非辭單非疏本忽於全幅壯紙書納不能文不能製進七字成命之下焉敢乃爾肉蹈風月諺亦有之況以不文自處則賜弓賜矢賜小布使之肄課而三朔之間無非停曠之日製與射俱稱下愚此可謂文質無當姑先推考射技比諸製工自有難易之殊加賜箭三十校自明日刻意勤習試記修納
정조 13년 · 강
命內閣提學金鍾秀辭疏還給仍飭行公
정조 13년 · 목
鍾秀陳疏略曰臣以極危孑之蹤抱至悲若之情欲歸未歸有身如縶到今亦不敢爲任意行走計跼天蹐地此何人哉名以卿宰被大臣請罷而晏然不思所以自處從古未有此事閣銜之數日缷免恩出曲諒而以臣代臣匪罪伊榮至於戎垣之任關係至重尤非畏約之喘所敢一日昌據者久擬更瀝血肝仰首鳴呼而前疏批敎之下續入文字實有不敢者惶恐趑趄以迄于今則一營百務之許久癏曠貽害多端爲罪滋大而狗馬賤疾近益添劇連日試役俱未承命促敎之下震凛罔措冒死申籲伏乞所帶內閣提學及守禦使之任一幷刊改敎曰大臣請罷卽閣職而閣職則一遞已申廉隅一事再辭不但有傷事體向來傳敎旣有坐要二字則到今追提尤萬萬未安況營務亦無關於本事則施彼引此無所可據不料此重臣處義之如是顚錯今日試役俄聞懸病飭令入參又呈辭疏政院之曲循捧入難免其責當該承旨遞差此疏還給該營文書自今日擧行入啓會簿過限不納亦已多日如是申飭之後又復遲滯其可曰有師律乎以此意該房知悉各別嚴飭
정조 13년 · 강
以徐鼎修南鶴聞爲承旨前望也
정조 13년 · 강
慶尙監司洪檍疏辭新除藩任賜批
정조 13년 · 목
批以嶺藩移除取卿綜練勿辭斯速赴任
정조 13년 · 강
命楚山前府使吳毅常拿處分揀
정조 13년 · 목
秋曹啓請吳毅常移義禁府處之敎以告歸在馳進時情理旣云如此法典又無可據此啓目分揀
정조 13년 · 강
命部將加設見窠八道參上中落仕最久人待政擬入
정조 13년 · 목
開城留守李致中狀啓以爲謹以傳敎內辭意使本府經歷面諭於趙有臣處使禮吏曉諭於金宗泂金啓運等處敎旨各各頒給通政趙有臣待春和詣闕謝恩云僉知金宗泂以老病末由起身云部將金啓運遭父喪不得謝恩云敎以金啓運雖已陞六不得肅拜無異不爲待闋服卽爲收用以示信令之意部將現窠八道參上中落仕最久人待後政卽爲擬入事分付兵曹
정조 13년 · 강
考下親試比較及應製試券
정조 13년 · 목
親試比較考券訖以昆明池歌爲七言長篇題更令比較考券訖以五中臺上樑文爲題又使之比較應製五衛將吳正根二下承旨具庠李書九韓晚裕南鶴聞校書校理成大中俱三上以馬騰於槽爲二十韻排律題使二下三上人更試
정조 13년 · 강
正言崔時淳陳疏賜批
정조 13년 · 목
疏略曰噫嘻丙申以後亂逆層生梟腸獍肚劇逆大憝尙今首領之無▣者有之孥籍之未行者有之情節之未及窮覈者有之三司爭執迄未蒙允臣於此不能無憾於天地之大也且臣民之刻骨腐心者丙午五月之變而惟彼凶賊偃息於覆載之間安處於海島之中國讎未復輿憤莫洩伏乞廓揮軋斷快正王法焉念臣父母年迫七十身嬰二竪自臣入城之後暌離之恨換歲而愈久歸省之計逢春而倍切必欲辭遞旋尋鄕路伏乞垂察焉批以勿煩爾其勿辭救護
정조 13년 · 강
濟州牧使洪仁默以溧人問情馳啓
정조 13년 · 목
該牧使狀啓以爲本月初四日朝天津助防將尹九宗馳報內未辨舡一隻到本鎭前洋距陸地一馬場許落帆下碇而觀其船樣則前低後高插三帆竹必是異國船云故兼中軍州判官金鳳吉譯學趙慶植倭學鄭思慱使之眼同問情矣金鳳吉馳報內問情次以小艇招出彼船中數三人缷下爲言則彼人等以爲風勢險惡碇索磨斷曳入內浦然後可得生全云故多發軍人曳入內浦後以小船缷下彼人中伶俐者三人問其溧來委折則答以爲渠等十九人以蘇州府太倉州鎭洋縣人受本縣人李廣戲書札同騎廣戲船隻去月十四日載豆歸來次向往靑江至二十七日西北風大吹溧到貴境云船中卜物則小錢三百四兩白米三十斗又以浦土百餘石裝載故問其由則船輕故欲爲鎭舡之計云體舡右邊外杉板以大字陽刻江南太倉州鎭字第七甲陸號李廣盛商舡等十七字塡以靑綵又有小舡問其歸期則以爲風勢尙險徐待李春必得東南風可以還歸云故臣招入彼人等先饋食物安接于臣營城內公廨把守供饋依例爲之今此彼人等旣自西洋溧來而西上兩鎭寂無一報明月鎭萬戶李景喆爲先罷黜遮歸鎭助防將張益傑亦爲汰去戊申十二月初八日封發敎以厚給衣糧從願候風發送之意令廟堂嚴飭分付
정조 13년 · 강
考下抄啓文臣課試及禁直文臣更試試券
정조 13년 · 목
課試以春爲策題前佐郞尹永僖副司果尹光顏俱三中禁直文臣更試試券考券訖敎曰禁直文臣應製賦居首二下五衛將吳正根大鹿皮一令三上承旨李書九校書校理成大中承旨韓晚裕南鶴聞具庠各紙三卷筆三枝墨二笏三中承旨洪仁浩紙二卷筆二枝墨一笏三下假注書徐有聞紙二卷次上副校理李魯述副修撰閔昌爀佐郞李福潤各紙一卷賜給又敎曰禁直文臣應製更試七言二十韻排律居首二下承旨具庠三上校理成大中承旨韓晚裕李書九諸券無非佳作也富手也券頭已有所題者自有器使之道賞典則近於疊受只居首人加賜大鹿皮一令具庠成大中韓晚裕李書九試券以付吏曹書下
정조 13년 · 강
召見禮曹判書鄭昌順于誠正閣
정조 13년 · 목
敎曰祗拜聖廟已多年所監試會試不遠亦多赴京觀光之士謁聖日子以來月念間至晦初間推擇昌順啓言謁聖日子推擇事命下矣取考謄錄則前一日春塘臺齋宿翌日詣文廟行酌獻禮後還由集春門御春塘臺試士或先詣明倫堂齋宿翌日仍爲試士今番則何以爲之乎敎以春塘臺齋宿由集春門詣文廟行酌獻禮還御春塘臺試士儀註節目以此磨鍊以人又敎曰謁聖期日自前每不遲遠況今番設科兼爲會試諸生則諸生許久留京之弊亦不可不念謁聖日子當於禮曹草記下敎而武科初試先令兵曹今日推擇草記待批下卽爲行會
정조 13년 · 강
命遣吏郞社稷大祭諸執事淸齋與否摘奸
정조 13년 · 강
命靈光郡守金方行法聖僉使李明奎拿處
정조 13년 · 목
全羅監司徐龍輔狀啓以爲擊錚人靈光閑良崔河達處推問則以爲昨年八月初七日自法聖鎭以獨鎭設置事招致渠父就光之際自本官推捉渠父初八日入往邑中同面人林桂良等構成虛說傳播邑中曰就光受賂於漕卒謀設獨鎭云則官奴再千聚其同黨脫渠父之衣服據坐腹上以刃擬刺又爲捽曳回示場市及入官庭自官分付曰獨鎭一事衆民之所不願而汝獨何心往見僉使陳說利害必欲爲分屬之計乎仍令牢子左右衝撞右脅下第二骨至於折傷又爲着枷嚴囚降定匠保責徵身布冷獄添病一縷垂盡故渠以此悶迫之狀告官十二月初二日僅得蒙放二十日仍爲致命指斥高應祿者蓋應祿本以奸鄕自該鎭招見渠父之後謂以渠父謀設獨鎭訐訴官家致有此擧其時慫慂節次昭然可知云座首高應祿處推問則以爲法聖浦獨鎭便否詢問事關文昨年八月下來故自官家欲探輿情陳良面各里中解事各一人使之來待崔就光亦以解事人初八日果爲入來衆民皆以爲獨鎭一事漕卒之所願民人之所不願而就光受賂於漕卒必欲圖成乃於僉使招問之時忽以獨鎭之爲便告于僉使閉其鎭門威喝衆民脅捧侤音且陳良面每戶斂錢六分刻立僉使之善政碑至於建閣云故以此推問於就光則就光終不服罪故使羅卒輩列立施威而初無下杖之事仍爲囚禁十月初七日放送過數日後因民訴更囚十一月初二日因其姪河達呈訴放送而初無一言半辭之訐訴官家者降定匠保初無是事其所致死乃是染病所謂被刑徑斃者極甚誣罔云刑吏申興彬處推問則一如應祿招而以爲施威嚴問之際以棍頭撞其兩腿者數次河達本非就光之子而以何意思自稱就光之子今月初一日爲始忽地蒙喪其無倫乖悖之狀推此可知云官奴再千處推問則以爲就光捧賂於法聖漕卒往來該鎭謀設獨鎭邑村之人皆曰不可故適於市上逢着據理言責曰衆民不願之事必欲圖成此何道理汝是軍校則所着道袍於汝不當云遂脫其道袍數次扶執據腹擬刃等說實爲無據云矣今以各人供招細究致死根因遘癘之說雖不眞的而致命之限又過五朔則有未可斷以殺越之科棍頭之衝旣爲數次冷獄之囚至於四朔則就光之死安知不由於此乎況漕弊矯捄之命實出於朝家爲小民利轉運之至意而全事邑鎭之較絜至於邑民之籲冤由前由後所犯不輕當該郡守金方行爲先罷黜其罪狀令攸司稟處座首高應祿官奴再千刑吏申興彬幷爲嚴囚以待該曹覆奏敎曰本事卽屬於鎭屬於邑之便否也經幄作宰處地自別豈可與武弁鎭將較絜於割與之際乎且鎭將事果有所失公看而平決以面以牒間往復廵營期於雍容出場何必盛氣肆怒至有推捉鎭民輕施法外之刑然後始可快於心乎該倅眼中只知有本邑不知有隣鎭卽此徵事已不色忿懥之私若使有藻鑑之方伯當之貶目題語當云私耳忘公五朔一直滯囚之說雖似脫空自八月至十月牢囚纔放過數日更囚至于至月則何異於不放乎況究其源頭卽因朝令査問之事則該倅之如是跳踉甚非分義之所敢出令該府待其置對以此意捧供高應祿渠雖無手犯之跡觀於各人供招奸鄕則明是奸鄕而造謀容計尙多未究覈者煽動打起必欲沮戲之狀渠焉敢發明乎似此奸民決不可容易勘處令道伯更爲嚴刑取招無論此事他事從前舞弄節次一一究覈以聞所謂被死崔就光其死也非病則打而雖曰因打是邂逅也成獄一款似無可論崔河達猶父卽父而其子稚騃渠之爲渠叔籲冤未可謂不可而借作子名換着喪服如彼其着急罔措決知非良民待決末勘處次姑令保放法聖僉使李明奎漕弊有無不關於獨鎭設施而自朝家欲令重其盛專其權雖有別立獨鎭之命此則特恩也別格也渠焉敢營爲於其間乎況於鎭門咫尺之地有此建閣樹碑之擧則渠豈不聞之而任其所爲噤嘿無言甚至斂民之說至登於囚供大抵金方行李明奎之擧措無異於鄕戰貌樣守宰事體姑無論鎭將亦命吏則特敎詢問之擧如是起鬧致煩登聞揆以國綱明奎亦難逭其罪亦令該府拿問處之捧供各人等令道伯分等勘放此後該邑該鎭更或以此事有一毫相侵之弊則該守令邊將爲先狀聞論罪首唱作奸吏鄕等以鄕戰律論事嚴飭該道道臣處○全羅監司以本道漕弊姑觀前頭詳察事情條陳啓聞馳啓敎曰姑觀云云前頭云云限當在何間奏御文字固當據實指一焉敢爲此依違兩面看之說乎此狀啓還下送矯弊之難易與可否間更爲狀問事回諭
정조 13년 · 강
平安監司金履素陳疏辭職賜例批
정조 13년 · 강
正言姜文會陳疏賜例批
정조 13년 · 목
疏略曰亂逆之作終古何限而豈有如丙丁以後諸逆之極凶憯者哉迄至于今十四五年之間千怪萬變無所不有元惡大憝雖或天討之克行妖腰亂領尙多王章之倖逭夫如是故一種不逞靡所懲畏至於丙午而極矣不滿邦慶之時偉已爲輸款之宇鎭尙延海島之喘不加金木之誅至於妖媪逆醫尤是罪惡之要領盤詰之肯綮而一則置而不問自同無故一則旣使移配又擬停啓失刑之大孰甚於此伏願赫然奮發三司所請一竝夬施
정조 13년 · 강
掌令趙星逵陳疏賜批
정조 13년 · 목
疏略曰臣曾在本府以不言見罷則不可復玷於蔑效之地者較矣伏況臣妻尙在草葬今始完窆期在不遠當此合啓之方張非不知言私之爲屑越而情理甚急玆敢略具文字仰塵崇聽伏乞先遞臣職名以協公議特許歸見妻葬以伸私義臣於入洛之初始知福榮寧鎭及宋迪中停啓臣始焉訝惑終焉憂慨輿憤之經年未泄難保其不爲上干陰陽之和則目下聲討不容一刻少緩而何殿下有此萬萬過中之擧耶況伊日臺臣不能爭執尤無所逃其罪刊削之典斷不可已矣伏願還收停啓之命亟允討復之請焉批以勿煩給由
정조 13년 · 강
命罪人南毅鎭完決李亨秀等具格取招
정조 13년 · 목
刑曹啓言罪人南毅鎭造成僞印模篆刻畵斜文畓券爛熳背頉之罪箇箇承款請依例結案取招後稟處干連許佑雖已物故其餘田雨顯金光雲李鳳元尹範文金千鎰申良點等其同情行兇狼藉難掩竝分輕重照法嚴勘敎以文案不甚分曉旣分首從有此完決依所啓施行又啓言罪人李亨秀稱以圖出導掌慫慂朴世寬欺騙錢貨彌縫無路假作勳府尺文僞印踏給之狀萬萬兇獰請依例結案取招後稟處敎以共謀果無其人承款何其容易在初發覺從後究竟多有事端之矛盾而今已完決依所啓具格取招以聞又啓言罪人金卜乭徐德重等穿入惠廳倉庫白米七十一石偸出而渠等符同行賊之狀箇箇承款請依例結案取招後稟處敎以眞所謂穿窬中卒徒何異於雀耗鼠縮然其律則一律法不可遽議低昂依所啓先爲具格取招以聞
정조 13년 · 강
有政吏曹判書李▣參判李在學參議李洪載兵曹判書李文源進
정조 13년 · 목
以李秉模爲弘文提學趙瑍爲知春秋西淸君煋李秉模李聖圭趙瑍爲都總管洪秉纘李得臣柳孝源爲副總管○瑍違召敎曰特擢意在筋力尙旺豈可如是違牌都總管趙瑍更爲牌招申飭行公○行副司直李命植生員沈樂賢學生高炅李汞鄭楘徐謹修以侍從臣父行副護軍柳鎭恒以閫帥父竝加資○漢城府中部朝官前同知李興昌西部朝官前府使李再煥等十人士庶出身朴尙彬士族婦女淑夫人李氏等二人南部朝官知事權噵等四人北部朝官判敦寧尹東暹等四人內侍通政金定五等三人○京畿道廣州士庶良人李弼廷等三人楊州士庶正憲朴聖揆等二十三人驪州士庶嘉善洪莫先等四人坡州朝官前監役韓啓增士庶司果裵福才等四人水原士庶嘉善徐振業等二十二人利川士庶嘉善徐尙玄等九人通津朝官前承旨李堉士庶折衝金驗成等三人南陽內侍前尙洗金益齡士庶幼學洪二再等五人喬桐士庶司果朱望等四人豊德士庶通德郞金夏昌等四人安山朝官前萬戶朴昌輝士庶嘉善唐天瑞等五人高陽朝官前都事李彦章士庶資憲金得萬等四人金浦朝官前萬戶李昌得士庶嘉善金有光等四人朔寧士庶嘉善文時金等七人楊根士庶業武李大成等三人漣川士庶通政金漢太等四人振威士庶嘉善權以就等四人龍仁士庶嘉善李英敎等四人陽城朝官朝奉崔箕興士庶幼學李箕相等四人衿川士庶嘉善朴宗碩等五人砥平內侍前尙洗賓大觀積城士庶嘉善吳三乭等七人果川士庶嘉善朴裕善等五人抱川士庶嘉善李時東等三人慶尙道慶州士庶嘉善李碩基等四人安東士庶幼學金錬精等十人尙州曾經僉樞折衝郭漢輔等二人士庶幼學芮秀昆等六人士族婦女孺人金氏晉州士庶良人朴汝太等二人星州士庶幼學白守采等十人大丘曾經同樞嘉善崔福齡士庶資憲申命寬等九人蔚山士庶幼學金始鳴等三人金海士庶業武金再眞等二人寧海士庶幼學李宇鋼密陽士庶幼學金鼎三等十二人靑松士庶幼學金聖麟等六人善山士庶良人金太方等六人東萊曾經同樞嘉義鄭載崑士庶嘉善池任龍昌原士庶閑良李順安等二人仁同士庶嘉善金成玉河東士庶幼學白瑞崙等二人巨濟士庶幼學諸處浩等五人咸陽士庶幼學林士孟淸道士庶資憲金載城永川士族婦女孺人韓氏等二人士庶通政李民采等十二人醴泉士庶嘉善吳太興等四人榮川士庶良人李德奉等二人豐基士庶嘉善林金伊梁山士庶幼學金垸昆陽士庶幼學朴震泰等二人陜川曾經僉樞通政柳章垕士庶良人孫儀望固城士庶幼學崔成大等二人南海士庶良人柳卜尙宜寧士庶幼學玉璜等二人士族婦女孺人崔氏等四人龍宮士庶幼學申琓等四人高靈士庶幼學朴興瑞玄風士庶業儒金振三等四人山淸士族婦女孺人柳氏士庶折衝李東震等二人靈山士庶業武田望右等五人泗川曾經同樞嘉善朴桂春士庶幼學金斗星等十八人三嘉士族婦女安氏士庶李台宇等四人慈仁士庶幼學金德明等三人英陽士庶業武金成輝安義士庶幼學鄭孝先等三人義城士庶業武金萬積軍威士族婦女貞夫人權氏曾經僉知金致賢昌寧士庶折衝李希春等四人義興士族婦女孺人鄭氏士庶業武李春儀等三人奉化士庶良人金龍奉等二人迎日士庶嘉義鄭錫矩等二人原春道春川曾經同知嘉善金世萬等七人士庶幼學崔春夏等十二人鐵原朝官前五衛將池日輝曾經同知嘉善池五文等二人士庶幼學高彦希等六人士族婦女孺人金氏等二人金化曾經僉知通政姜命回士庶幼學申宗周等四人士族婦女孺人韓氏等二人蔚珍士庶幼學張思仁等四人麟蹄曾經同知嘉善尹戒承等五人士庶幼學金益文伊川士庶幼學金養鏡等十八人士族婦女孺人申氏平康曾經僉知通政鄭萬伊等四人士庶幼學魯學聖等五人三涉曾經同知嘉善金碧洞等五人士庶通德郞秦始頊等三人通川曾經同知嘉善劉命運士庶幼學崔俊慶等四人江陵曾經同知嘉善金光顯士庶幼學元世官等九人平昌曾經僉知折衝姜海男等三人士庶幼學智命禹等三人狼川士庶業武程大發等二人士族婦女孺人金氏等三人淮陽曾經同知嘉善李永柱等四人士庶幼學劉益康等十一人洪川士族婦女孺人徐氏旌善士族婦女孺人高氏金城庶人忠義吉惡先等三人寧越士庶幼學劉台源等四人原州士庶幼學邊泰昌黃海道黃州士庶幼學李億齡等十人海州士庶幼學李覿等十五人瑞興士庶幼學石賛基等三人平山士庶幼學申命彬等六人瓮津士庶閑良安斗明等三人信川士庶幼學金守邦等五人鳳山士庶幼學林萬樞等六人安岳士庶閑良林東杓白川朝官嘉善辛錫箕士庶幼學申思義等四人文化士庶幼學姜右碩谷山士庶幼學金鎰三等十四人長淵士庶折衝金世胄等三人兔山士庶閑良韓奎咸鏡道安邊士庶幼學李載潤等二人文川士庶嘉善安萬順等四人高原士庶閑良梁世珎等六人永興士庶折衝林處一等六人定平士庶幼學金光白咸興士庶幼學李震起等六人長津士庶幼學邊富璜洪原士庶幼學文載成等四人北靑士庶幼學李正泰等三人端川士庶閑良辛初萬等九人吉州士庶通政金壯白等五人鏡城士庶閑良李萬白等七人茂山朝官前權管林汝風士庶南景徵等六人穩城士庶通政崔鳴遠等六人慶源朝官前僉使蔡泰興士庶驛吏李云雄慶興士庶通政方瑞興甲山士庶幼學金太範等二人江華府朝官前萬戶崔致潤士庶幼學韓世基等二人忠淸道忠州士庶通政鄭得先等十人淸州士庶幼學李之臣等六人公州庶人閑良許碩洪州士庶幼學李敬道等八人瑞山士庶閑良柳震成沔川士庶幼學朴斗禎天安士庶良人禹得柱堤川士庶折衝李發德山士庶閑良孟萬彬淸安朝官前萬戶李相胤曾經僉極折衝張憑靑山士庶折衝金慶先連山士族婦女孺人趙氏士庶幼學呂光庭等三人鴻山士庶折衝鄭完白靑陽士庶良人崔碩柱平安道平壤朝官前守門將金弼西士庶幼學趙太正等十七人成川朝官前參奉金致正士庶幼學李士岳等十三人宣川士庶司果吳震弼安州士庶幼學李泰華等二人三和士庶幼學李得春等三人雲山士庶幼學金仁西等五人寧遠士庶幼學趙泰楚等五人嘉山士庶幼學張瓉圭鐵山士庶幼學金愼鳴郭山士庶幼學朴東烈德川士庶幼學康益濟等二人中和朝官前參奉李瑞恒士庶老軍李東漢朔州士庶幼學姜鳴鳳等三人江西士庶閑良朴厚根等七人楚山士庶折衝李仁先等三人甑山士庶老軍李得良慈山士庶閑良金九達等二人陽德士庶幼學尹相任等九人碧潼士庶閑良裵德圭等三人江東士庶幼學李春禎等九人定州朝官前參奉卓崇齊士庶幼學金命彦義州士庶幼學金處深等四人龍川士庶閑良曺雲泰等二人祥原士庶幼學金尙樞等四人龍岡士庶幼學朴萬元等四人順川士庶幼學方振侃等十人咸從士庶幼學吳界福等三人殷山士庶幼學李世靑等五人順安士庶幼學金厚采等三人熙川士庶幼學金喆瑀等四人龜城士庶幼學文有采等二人博川士庶幼學卓繼臨等四人价川朝官前佐郞朴祥馨士庶幼學李永三等五人肅川士庶幼學元萬杓等三人寧邊朝官前縣監張雲翼士庶幼學康顯等五人泰川士庶幼學吳厚道等四人開城府士庶幼學徐宗萬全羅道扶安朝官前營將林遇春全州士庶嘉善邕弼善等五人羅州士庶業儒金汝大等三人光州士庶幼學金㙫等二人綾州士庶幼學金陽始南原士庶嘉善孫九白等二人長興士庶良人金振成等五人順天士庶通德郞徐允亨等十一人潭陽士庶幼學全始謙等十四人長城士庶閑良崔善伯茂朱士庶幼學河世潗寶城士庶通政全禿同靈巖士庶幼學金協等七人靈光士庶幼學全震喆等二人珎島士庶幼學金致大等六人樂安士庶折衝朴持茂等二人錦山士庶幼學辛聖求等二人龍潭士庶良人徐仁才臨陂士庶幼學梁台奎扶安士庶通政韓致聖咸平士庶閑良尹尙檝等三人康津士庶幼學徐浚臣等四人玉果士庶幼學李漢明沃溝士庶幼學張世維等二人南平士庶幼學林元夏興德士庶啓功郞陳漢平井邑士庶閑良車先宗高敞士庶閑良金自正茂長士庶幼學趙聖基等六人谷城士庶良人金元尙雲峰士庶折衝申大元等五人任實士庶幼學李夏興等六人鎭安士庶幼學金壽天和順士庶閑良崔善良興陽士庶幼學鄭昌震等四人海南士庶幼學朴春燁等五人竝老職加資下批婦女封爵
정조 13년 · 강
遞弘文提學李秉模以吳載純代之前望也
정조 13년 · 목
政院以秉模三違召啓敎以屢召之下無端違牌此何道理此傳旨勿施仍以前牌催促斯速肅命違牌勿爲呼望祭文製進不可踰日以此意各別申飭又敎曰雖曰初叨如是撕捱大關事體弘文提學李秉模遞差前望單子入之待下批牌招察任
정조 13년 · 강
命遣吏郞摘奸諸執事淸齋與否
정조 13년 · 강
遣承旨馳詣社稷宗廟景慕宮奉審摘奸
정조 13년 · 강
命謁聖以二十六日爲之
정조 13년 · 목
禮曹以謁聖吉日推擇取稟有是命○兵曹以謁聖武科初試吉日推擇取稟命以十八日爲之
정조 13년 · 강
賜翼成公黃喜院額曰玉洞
정조 13년 · 목
以朴孝成尹在陽爲持平鄭福煥爲校理金履中爲引儀李得駿爲靈光郡守
정조 13년 · 강
命當朔陞補待明朝開場
정조 13년 · 목
政院啓言大司成沈煥之今朔陞補不爲設行依定式禁推傳旨捧入敎以今番分揀待明朝開場試取
정조 13년 · 강
命遺棄兒收養連爲申飭
정조 13년 · 목
賑廳以遺棄兒依節目逐朔給料啓敎以此後連爲申飭各別着意俾無始動終怠之患
정조 13년 · 강
特賜刑判沈頥之弦弓一張
정조 13년 · 목
刑曹啓言罪人李基成處推問則以渠本貧寒被督於負債心甚悶迫適往見渠七寸叔李彦潞之妻以本髮加髢忽生恐喝索賂之心逢着金胤脩於韓道協家誘以觀年少娼女偕往彦潞家渠則先入胤脩則臨門求見都是渠藉重別監威喝索賂之計而毌論胤脩與金弘謙毫無干於索賂之端而道協被捉本曹時問渠曰所謂別監是金胤脩乎答曰非矣又問曰金弘謙乎渠以平日受侮之憾點頭矣道協果以弘謙指告當初渠無被捉之事又無拘留之事則所謂刑曹直房軍士執留之說都是渠所出而渠伊時見彦潞妻父宋煥奎以爲若有四五十兩錢可以無弊彌縫則煥奎先給二十兩故果爲持來此外更無所犯云韓道協處推問則以爲弘謙胤脩基成與渠相親頻數往來不意自本曹推捉査問金哥別監名字渠全昧本事只憑基成之言指名現告實無干涉之端云李彦潞奴占金處推問則以爲伊日光景果未目覩而煥奎要使渠持錢隨基成以往故依其言持置於濟用監直房都家而還云矣敎曰朝見卿曹草記極甚駭愕有此捧口招之命元犯李基成之罪可謂殺無赦渠以閑遊平民假稱加髢摘奸甚至以掖隸因傳敎出來樣恐喝渠七寸叔家謂以執置於刑曹直房討索錢兩民習至此良覺寒心假稱摘奸猶難逭一律況兼有此僞傳特敎之罪至若討索渠再從叔家一款猶屬簿物細故如許亂民不以法處斷何以懲礪一世乎基成準法處斷斷不可已過齋後卿等開坐通衢聚會都民以基成之罪反復曉衆後基成則民人所見處各別嚴刑具格取招照法以聞以此推之安知無又若基成輩欺騙誑惑之擧乎事目條令不啻丁寧身掌詗戢之任似此賊民不惟不得捕捉懲治乃反任渠作弊閭里極意撓民此等捕將將焉用哉當該兩捕將爲先越俸一等此後更以憑藉加髢之禁蹝跡出沒者嚴飭捕廳無論男人女人隨聞捉來直施治盜之刑移送法司以爲按法痛繩之地卿則如是摘發如是執奏可謂不負職任特賜弦弓一張閤門親受
정조 13년 · 강
判下刑曹殺獄回啓
정조 13년 · 목
刑曹啓言臣待罪本道也已於鎭安囚卞德金事屢陳微見仰請稟處今者道啓亦以爲終不能釋然於衡平之法備陳意見以俟裁處而四乞同力諸杖竝集著現痕損俱是要害必死之處下手之先後輕重雖使四乞必欲各自首實渠輩亦不知致命的在誰手而原以兒弱恕以老病隨其意見互換正犯或已全釋或已酌配特以年壯杖大歸之於致命傷重而卞德金者已被三十九次之刑雖正犯無推諉之處以其求生之心或有稱冤之說則況四乞之罪獨勘於一箇德金則德金雖不勝杖而自服爲獄吏者不可謂之罪人斯得故此所以有前後道臣之稟啓而明知其被殺於四乞之手而德金杖打之痕亦在要害必死之處則只以獄情之難覈遽置惟輕之典非但有欠於重人命之義劫掠殺越之變無以戢遏請依前同推期於得情之意分付道臣敎曰鎭安囚卞德金之至今拷訊豈不知或近於冤矜而自初持難於全釋從又允可於仍推別有微意存焉被死名不知金哥卽平民也德金等四人卽乞漢也以乞漢作黨殺越此而歸之首從之難分遽爾寬恕竟無一人之償命則甚非所以生道殺人尋常穿窬之盜竊發之習朝家猶且設置鎭營隨現痛戢則況此以乞漢兼强盜之惡行者烏可不嚴法重繩使有懲頑毖後之擧也外面驟看似屬疑案細究事理決難容議四人共犯三人幸生此或爲一分致意處而二人則自成獄之時已有區別惟德金與林奉已在敲推之中而奉已弱而只足踢德金壯而有器仗此獄元犯非德金而何論以眞正大懲創之道當不分首從竝用强盜之律然後始可以快示爲平民慮後弊之本意而特軫好生之義擇執一犯餘竝酌處朝家則猶以失刑爲嫌道啓之徑置稟秩可謂不識本意德金依前同推期於得情如以行兇節次之有推諉處納招卽爲枚擧狀聞事申飭行會因此而又有提飭者大扺戢盜之政所以爲平民也箕師東來八條敷敎其一卽强盜之沒入爲奴婢也且況立法寬仁最稱西漢而漢高之約令三條其一又傷人及盜抵罪也近來詗戢之政有名無實所謂治賊之刑具徒爲年少武弁飾怒之具而已未聞有爲民除害之殊績而如德金輩所犯亦欲濶略看過如是而民何以容措法無所展施此等處爲監兵使者不可不留意蕫飭適因囚案判辭更此申申自卿曹措辭行會諸道又啓言罪人鄭盤奉發怒於黃興坤錢兩偸去妻行不美之說左右肩胛䏩膞乘醉亂打之狀渠之自服亦已屢矣固當具格擧行而金光得就聲同力助勢一款旣有辨質後具意見論理稟處之命矣三罪人處前後情節更爲訊覈則毆殺一款盤奉雖不得發明而其妻潛奸登時執捉有此毆殺之說創出前招之所無以爲眩惑獄情之計可謂不成說矣盤奉則更加各別嚴訊期於究竟取服而光得兄弟之畢竟勘斷自歸隨從且屍親以光得之助勢踢頤丁寧納供而頤下痕損無少槪見於屍帳則屍親之招可謂落空經年滯囚已施嚴刑請姑爲參酌決處敎以雖非登時捕捉眞有行淫之迹則憤頭下手容有可恕脫裳與對飯比行淫不啻差殊而本夫之打殺猶勿直置償命之科仍命論理稟奏受敎載在本曹則今於正犯盤奉之招旣云奸所目擊則未可以今始變辭歸之於獄老生奸渠妻所行之眞然與否判堂別加究理覈出仍卽指一回啓干連金光得金就聲等竝決放又啓言罪人李彦一以狀頭誣陷土主之罪旣已箇箇遲晚取考律文則有曰品官吏民誣告觀察使守令者杖一百流三千里渠以土民敢售互鄕之習造出無根之說構成土主之罪至於上徹之擧俱合重勘今此關和之典雖不敢低昂不可但以誣告土主論斷請更令道臣嚴刑三次後施以杖流之典從之
정조 13년 · 강
命刑判諸道獄案着意稟對
정조 13년 · 목
敎曰今因完伯審理啓本稟秩中卞德金事才有措辭而曰殺曰宥從違相反此豈忽於求生必死而然所慮者後弊也可愛者平民也急於爲後弊爲平民何顧一德金之冤與不冤乎又況死由於渠輩渠是頭角之稍蔪然者又豈可曰冤乎因此而有提問於判堂者卿旣經道伯且卿父之子也湖南獄案姑舍是諸道獄案之無論已錄啓與行査之類爛熳融會如誦已言一以備顧問一以陳已見問無停對獄無滯冤然後卿可謂不忝卿須惕念最是湖南尤合細看年前審理時多有可恕可原之類而特以太近於無界限或姑示微意而仍推或別屬疑案而更査先從諸如此類具意見次次稟處而卿之先卿每以粘啓不如口陳作一笏記登對奏決予於昔日常所侍側而熟覩者卿於本曹事雖欲放忽其敢得乎以此意惕念對揚事令刑判知悉湖南獄案中順天趙戒中之疑案在所更究不可以年久屬之鐵案扶安奴西山伊耳根太陽穴卽速死要害之處而韓女致命又在數日間屍帳傷痕亦如是狼藉則獨於實因懸錄不以打以踢者果非違端乎且其看證皆是死者之同伴或可謂之非公證乎此亦更看處羅州高億石殺人則殺人謂之無殺心則或可乎靈巖千業奉尙今以爲疑晦卿其先就此數案具意見回啓事一體知悉以此傳敎一通行會本道後次同推如有異辭須卽狀聞事分付
정조 13년 · 강
詣仁政殿親押祈穀大祭香祝仍詣社稷省牲器
정조 13년 · 목
具遠遊冠絳紗袍乘輿出協陽門詣仁政殿降輿就座親押香祝兵曹判書李文源啓言本曹郞廳太半差祭當此動駕各差備無以分排而佐郞鄭晩錫身病猝重請改差其代令該曹口傳差出使之先侍衛後謝恩從之乘輿出仁政門降輿乘輦出敦化門到鐘街命承旨趙▣德勞問巿民輩至社稷大門外降輦乘輿由東門入至神門外降輿步過前路詣幕次少頃詣省器位省器承旨李亨元啓言親臨省器之時齋郞吳鼎源未卽待令所當重勘而本院請推之外無他可施之罰何以爲之敎以事過後拿問重勘文源啓言守門將輩敢入壇門之內事極無嚴隨駕中行首守門將不能檢飭之失在所難免請令該曹拿問處之敎以事過後拿問重勘其代令該曹口傳差出仍詣省牲位省牲敎曰儀章自有成憲況肅敬之地駭奔之班乎近以諸臣朝服不服白衫旣與大臣有酬酢仍有申飭則今復抛棄壇內執事有此冒禁極爲可駭當該執尊鄭致淳齋郞吳鼎源先罷後拿祭監監察亦爲汰去仍還入齋室命掌樂提調中老病人許遞禁喧郎廳汰去令該曹口傳差出
정조 13년 · 강
遞漢城判尹徐有防以李在簡代之前望也
정조 13년 · 목
敎曰掃雪軍之至及於鑿氷軍此已不察大矣況有年前飭敎則不稟解用亦涉疏忽其他府屬操縱之弊不一而足身爲判堂不飭之罪焉可逭也漢城判尹徐有防遞差此後各別嚴飭毋或復踵前習
정조 13년 · 강
親行祈穀大祭仍還宮
정조 13년 · 목
具冕服乘輿出齋室入大次時至就版位行四拜禮詣盥洗位搢圭盥手執圭禮儀使禮曹判書沈豊之導詣國社壇陞自北陛詣神位前跪搢圭三上香進幣爵酒官吏曹判書李▣以幣進執幣獻幣授奠幣爵酒官吏曹參議李洪載執圭俯伏興禮儀使導詣后土氏神位前如初降自北陛詣國稷壇搢圭上香尊幣竝如上儀降復位各位捧俎官捧牲匣以入薦俎官戶曹判書徐有隣以次跪奠陞自北陛行初獻禮大祝副司果尹行任副修撰李益運應敎韓晩裕副司果鄭東觀以次就位讀祝訖降復位釋圭亞獻官左議政李性源終獻官右議政蔡濟恭行禮如儀行飮福望燎禮禮畢出壇門還齋室改具遠遊冠絳紗袍乘輿出齋室至社稷大門外降輿乘輦出夜晝介前路人馬雜沓於作門內檢校待敎尹行任待敎金祖淳假注書趙台榮等先上馬責令自馭騎以從承旨趙▣德啓言今日還宮時侍臣班次初不成樣請竝推考警責敎以一竝遞差駕過訓鍊大將徐有大札駐處拿入都監敎鍊官於駕前下敎曰深夜動駕不能審愼致人馬之攔入於內作門該大將所當嚴勘而適値齋日姑未下處分使之闕外待命入敦化門至協陽門外降輦乘輿還內
정조 13년 · 강
命掌樂正成穎拿處典樂令攸司科治
정조 13년 · 목
壇享纔罷樂器徑撤故也
정조 13년 · 강
以韓晩裕爲承旨陞資以前望也
정조 13년 · 강
召見戶曹判書徐有隣于誠正閣
정조 13년 · 목
政院啓言校理韓用龜副修撰李顯默牌不進副校理鄭福煥修撰權裕在外應敎二員校理二員修撰二員俱未差玉堂上下番俱空副提學金憙雖帶閣職請依定式牌招入直敎以旣入於昨日現告牌招非可論本職遞差
정조 13년 · 강
命齋郞吳鼎源分揀放送
정조 13년 · 강
命中部都事金永聃北部奉事李勉輝拿處
정조 13년 · 목
漢城府啓言卽接中部都事金永聃所報工曹判書具允鈺妻貞敬夫人金氏今年七十當入歲饌而未及聞知北部奉事李勉輝所報前都事李壽仁今年八十當八於加資及歲饌而今始呈單有此追報云金氏歲饌壽仁加資與歲饌請令各該曹依例擧行允之敎以漏報部官拿問處之
정조 13년 · 강
特命前領議政金致仁削黜蕩滌敍用復拜相職
정조 13년 · 목
敎曰歲已翻矣向來處分亦出於爲之地予意屢言於筵席以此以彼豈必遲待前領議政金致仁削黜特爲蕩滌敍用又敎曰前領議政金致仁復拜相職○承旨沈頤之趙▣德李鼎運洪仁浩韓晩裕等啓言惟彼金致仁之罪旣不可以老昏一分㴠貸且況三司箚奏聲罪至嚴則處分之一味靳持已乖刑政豈可以經歲之故遽議收敍復畀相職臣等相率聯籲伏乞亟命收還焉敎曰此啓辭還給斯速頒布政院又請還收敎曰何可如是煩稟乎在院承旨一竝遞差晩裕以守廳承旨又請還收敎曰以前承旨擧措駭然前承旨韓晩裕罷職
정조 13년 · 목
以吳載純爲右參贊李秉模爲藝文提學李在學爲同經筵權以綱爲驪州牧使趙鎭明爲平壤庶尹金鍒爲慶山縣令
정조 13년 · 목
敎曰向來事一則滄桑二則滄桑無妄之咎翻成橫達卿則無辭自鮮予亦無辭曲譬使不得不蒼皇逬黜棲屑江干是豈恩禮之始勤終忽誠以事勢也國體也自有可已而不容已也況參究而分釋筵敎已盡之卿須亟體復授之意當日還渡江入城仍卽肅命聽予面諭事遣史官傳諭于領議政與之偕入
정조 13년 · 강
賜校理徐美修副修撰李顯默正言鄭來百留中疏批
정조 13년 · 목
先是美修疏略曰世道日以益下義理日以益晦甚至於今番金致仁兪彥鎬事而極矣伊日賓對筵敎敷示不啻諄複則致仁當其入來跡旣緩緩及夫登筵氣尤勃勃敢以兩年之說肆然發口其心所在寧不痛惋至於彥鎬聞此所關之莫重而佯若不知力抗君命晩始登筵詢問之下無一言仰奏論其心腸萬萬凶頑不可以次律勘斷也明矣臣謂致仁彥鎬亟從三司之請以洩一國之憤宜矣顯默疏略曰臣昨承聯箚下批與更勿煩瀆之敎抑菀之極繼以於悒噫嘻聲討之地尙不敢爲言則彼獨何心始而以疏以箚無所顧忌末乃情迹自綻益肆狼毒托以老昏愈復放恣以至慽我聖心此爲萬戮猶輕之罪惡也是知三司之臣勿敢復提而彼凶之罪愈益彰著若以聲討之姑停而竝與其罪而仍置則民彝物則無以復明伏願竝允前請焉來百疏略曰兪彥鎬罔赦之罪聖敎已及之合辭已悉之此而容貸則竊恐王綱絕而人紀絕矣至於金致仁前後難赦之罪非正一二而至於君不君臣不臣之域寧不痛哉向時凶賊旣非別人則趙進道事敢曰不知而箚中句語與尹蓍東一倡一和是豈北面者所敢爲耶及其登筵少無驚痛之意又以兩年之說肆然仰奏一則脅持之計一則忿懟之言也獨不畏天旣承筵敎猶復如是則箚與奏之非出無心灼然可知況彥鎬之出處語默卽渠影子伊日負犯旣是一事則眞所謂一而二二而一也伏願廓揮乾斷以伸國法焉尹蓍東立朝已久且其平日聲氣最密於賊禧輩年前政注多有宿處不忘之跡則豈獨於此事茫然不知而謂天可欺忍登文字若有臣分安敢乃爾況自此疏之出贊奬和應前後迭發莫掩其排布之狀非渠獨辦自可推知臣謂竄配罪人尹蓍東亟令拿來設鞫得情斷不可已也宋載經卽一鄕曲間痴蠢之類也特命賓對聖意有在乃敢偃然在家一味頑拒及至翌日行政自如則可知其病之不至難强而登對之際又作呻疼之狀聲徹殿陛究厥所爲萬萬無嚴不可以譴削薄勘而止亟施竄配之典至若金光岳於渠何誅其疏句語旣與蓍東無異則不可以其卑徵獨逭當律施以竄配亦不可已也噫嘻伊日筵席之間聞者莫不驚憤則惜乎在筵諸臣之太沁泄也目見力抗之狀旣不能聲罪致討耳聞絕悖之奏反歸之失言妄發糊塗漫漶惟恐一言之或逼氣勢雖云可怕分義不容如許大官尙然復何望於警具僚而振頹綱乎竊不勝慨然也至是幷賜批以勿煩○獻納姜坦疏略曰夫君臣大義無所逃於霄壤此而不嚴彝倫斁矣義理熄矣豈不大可懼哉兪彥鎬之兠攬淸要致位相職何莫非聖恩而日昨賓對的知所關之莫重僚相送言承宣傳札十輩之使前後相續而佯若不聞恬不知動已是無忌憚之甚者頑拒不得最後登筵則忍死咋舌了無一言半辭之仰對者究厥心腸萬殞猶輕伊日詢問之下咸請一律之當施則其公議之所不容國法之所難貸推此可知而有何顧惜尙靳一兪乎金致仁之白首殘齡重卜金甌眷待之隆禮遇之盛罕有其比而不思效報之道反懷放恣之心乃敢以庚丙兩年等說肆然仰奏聖敎雖恕以妄發群情益憤其故犯付處之請已屬薄勘而此猶靳持臣實訝惑伏願赫然明斷夬從三司之請焉嗚呼世變無窮百怪層生日前泮儒疏中四字句語自是亘古今所未有之凶賊口氣則噫彼儒生不少審愼至登於奏御之文者巳萬萬駭痛而及今傳說狼藉物情驚惋則所謂主論之齋任晩始首實於泮中要爲自解彌縫之計其爲士林之羞恥尤當如何臣謂主論掌議及製疏儒生幷施遠配之典斷不可已也無批答
정조 13년 · 목
箚略曰云云批以省箚具悉
정조 13년 · 강
命昨日遞罷人一竝分揀
정조 13년 · 목
敎曰淸齋有所重昨日遞罷人一竝分揀牌招齋宿
정조 13년 · 강
飭未下直守令辭朝
정조 13년 · 목
敎曰未下直守令皆令旬前辭朝上京守令亦令一兩日內下送後令該曹草記差使員守令今日辭朝事分付○吏曹啓言交河郡守洪喜榮天安郡守徐命珪熙川郡守李厚在康翎縣監李東鉉才已下直沃溝縣監李昌會聞親病急報去月三十日往忠州地以公故上京守令不爲下直任自下去誠極未安請令該府拿問處之敎以情理旣如此公格不可顧拿處分揀俟少間申飭還官後形止令道伯狀聞
정조 13년 · 강
以李魯述爲校理尹羽烈爲副校理閔昌爀爲修撰曺喜有爲持平前望也
정조 13년 · 목
敎曰明日動駕侍臣不可不備員有闕之代前望單子入之待下批牌招分提調分承旨以再明日受點人仍用事分付
정조 13년 · 강
飭右參贊吳載純肅命
정조 13년 · 목
政院啓言載純旣入闕中不爲肅謝直爲出去請推考警責敎曰似此處義前所未聞初無別般崖異忽自中間作爲嫌端至於今日擧措可謂一節深於一節此重臣本自柔善則爲此葛藤孰所勸也嘗藥重地今當議藥日次亦無都相則只傳問候直爲出去揆以道理極爲未安此啓辭勿施卽爲牌招肅謝後議藥
정조 13년 · 강
命齋郞吳鼎源執尊鄭致淳掌樂正成穎中部都事金永聃北部都事李勉輝拿處竝分揀
정조 13년 · 강
諭右議政蔡濟恭
정조 13년 · 목
因濟恭初度呈辭敎曰設有微痾自可勿藥何至於尋單元單玆遣史官封還申及亟撤之意卿須體悉事傳諭
정조 13년 · 강
判府事李福源陳箚賜批
정조 13년 · 목
箚略曰臣癃廢昏眊朝會職事不能參預者久矣況玆內局重任豈臣所堪而親享隔夜義重陪扈不敢不拚死趨參昨於院中忽覺肢體灑浙頭重膈煩舁還私次今日起居之禮來宵駿奔之班萬無自力之望況今中宮殿繼進湯劑尙未議定而職在嘗藥末由赴院尤增死罪伏乞亟遞臣內局之任仍治臣闕禮曠職之罪批以愼節豈勝奉慮藥院之任特許免副卿須安心善攝仍命遣史官傳諭
정조 13년 · 강
領敦寧洪樂性陳箚賜批
정조 13년 · 목
箚略曰伏枕奄奄之中伏奉藥院提擧特除之恩命驚惶感懼罔知攸措況今動駕在明而陪扈之列無路自力坤殿症候尙未決復湯劑議定不容少緩以臣目下病情實無蠢動之勢尤不任惶隕悶阨伏乞先遞臣藥院之任仍治臣瀆擾之罪批以未參何妨卿須安心善攝仍命遣史官傳諭
정조 13년 · 목
注書金初燮書啓略曰臣敬奉聖諭傳諭于果川甕幕里領議政金致仁所住處則以爲臣罪在萬死逬伏江外忽玆恩命有隕自天乃殿下再生之不足特蕩黜焉蕩黜之不足又敍復之聲討方嚴寵眷維新是豈死罪如臣夢寐所及哉情爽駴遁五內靡定繼而王人儼臨宣示十行諭之以事勢國體勉之以入聽面諭噫伊日筵敎何等關係藉曰病昏不至喪性而言言謬妄事事駭愕聖心震慽於上臣奏雍容於下不惟不力陳慰解之方反或問之以不敢言之言是殆死期所迫天奪其魄不覺重陷於蔑倫犯分之科人臣負此尙可自容於覆載乎一日二日至今息食亦云頑甚縱荷聖慈恕以老誖曲爲之地三尺至嚴臣而終逭是國無法也擧朝公議轉益憤惋四方聽聞亦將謂何惟有亟伏當律庶可少懲其罪一念祈祝只在於此至於史官偕人之命在恩數極屑越伏乞亟令召還毋使臣罪上添罪焉云矣臣旣承偕入之命姑爲仍留敎曰十年後重卜已拔例今番後復授亦拔例惟其拔例也故眷待禮遇之際不嫌其鄭重繁複予之所以接之旣如此則卿之所以應之烏可歇后廉防二字去就一款恐不必却顧凝思卿須深念速出之爲拭愆勇進之爲塞謗明日入城待還宮肅命事爾其更爲傳諭期於偕入
정조 13년 · 강
命典獄參奉金箕南拿處
정조 13년 · 목
因刑曹都囚徒敎曰因傳敎囚禁罪人不爲嚴囚之狀已發於摘奸當該入直官員爲先重勘次拿處獄吏照律重治次移送畿營各別嚴囚仍令刑判畿伯嚴飭事分付
정조 13년 · 강
咸鏡監司李崇祜以慶源査事馳啓
정조 13년 · 목
該監司狀啓以爲慶源大同布幼弄事令道臣嚴覈事命下矣應問各人捉來推覈則前前府使李廸大同犯用之數果爲二十五同零而大同無以磨勘則那移還上而彌縫之還上無以充數則分錄各名而反弄之隨手鑽那恣意爛用此外倉穀之用下至於正穀二千五百八十餘石之多藉如該吏之招皆屬應用之條而以米取用折米苟充尤可見其放恣況所謂反剩穀七百餘石雖曰深北通行之謬規事係法外數亦不些論其許多罪犯不可不依律勘斷臣聞其大同布以穀代捧之說其他鄙瑣不治之聲該庫監色移囚照律該府使貶置中考其不法之至此猶未及盡爲摘發論罪今始査得眞贜誠不勝惶悚還上那移未捧之條關飭該邑俾爲刻期捧完監色由吏輩符同幼弄之狀萬萬痛駭自臣營照律嚴繩討料
정조 13년 · 강
御仁政殿親押春享大祭香祝仍詣太廟省牲器
정조 13년 · 목
具遠遊冠絳紗袍乘輿出協陽門詣仁政殿降輿陞座親押香祝出仁政門降輿乘輦出敦化門至太廟洞口降輦乘輿由東門入降輿入齋室改具冕服就版位行展拜禮陞詣廟內奉審詣省器位省器訖詣永寧殿就版位行展拜禮陞詣殿內奉審詣省器位省器還入小次改具遠遊冠絳紗袍詣省牲位省牲還齋室仍爲齋宿
정조 13년 · 강
諭左議政李性源强疾參班
정조 13년 · 목
政院啓言性源身病猝重無以參班云何以爲之敎以雖有所愼豈可臨時付標强疾參班事遣史官傳諭
정조 13년 · 강
親行春享大祭仍還宮
정조 13년 · 목
時至具冕服出齋殿詣版位行四拜禮詣盥洗位盥手三上香祼鬯奠幣薦俎官戶曹判書徐有隣以次進饌訖行初獻禮大祝副司果李尙度李錫夏徐配修李益運徐美修金啓洛李東稷尹羽烈鄭東觀洪義浩韓用龜尹行任兵曹正郞李遇濟待敎金祖淳讀祝文訖亞獻官判府事金熤終獻官左議政李性源行禮如儀行飮福望燎禮禮畢入齋室敎曰曠禮之餘大享利成儀節之精約亦由於渠輩之事知事知守㒒令該曹優給米布其餘守㒒各木一疋賞給改具遠遊冠絳紗袍乘輿出齋室至太廟洞口降輿乘輦入敦化門至協陽門降輦乘輿還內
정조 13년 · 강
命以今春享大祭擧行笏記仍作親祭攝事通行之式
정조 13년 · 목
敎曰旣灌以後誠敬不善入廟門之初去夜大享惟迎神九成一從成數其外儀節多循省約切禁遲緩禮成反速於攝行此豈取便易而然誠恐誠或忽而敬或弛也以今番擧行笏記仍作親祭攝事通行之式事分付禮曹仍令本署載之謄錄昨欲別般申飭而特以廟內之故事近屑越姑已之大抵宗廟朝廷之儀自是人臣最先習容處近來大小朝會尋常筵席未見有趨蹌之人弊習成俗自位高年多者純是一套如年少名官初當駿奔之班何足深責日前祈穀祭親享時見右相之升降周旋不失磬折鳥蹌之儀退謂諸臣俾各取則觀於昨日享班擧措取則姑舍是依舊駭瞻此無他自筵席出入不識趨蹌之儀故其弊至於莫重享班猶復稽緩今若一味任他其可曰有朝廷宗廟之儀乎第令廟堂先須知悉仍又另飭具僚
정조 13년 · 강
景慕宮春展謁命以明日爲之
정조 13년 · 목
敎曰歲翻已久連値廟社親享尙未展謁情禮俱觖旬前餘日皆是元定酬應日子景慕宮春展謁明日爲之路由館峴參班百官依例隨駕侍衛雲寶劍外皆以入直磨鍊用小駕節次副輦以下節次竝除之事分付○敎曰軍兵勞苦莫如近日再明且値犒饋明日景慕宮展謁時出番軍兵切勿磨鍊挾輦軍以金虎門入直軍六十名爲之禁軍入直二十人隨駕弘化門建陽門軍各八十名爲先後廂總戎使只率三營入直標下軍都領留營留陣竝置之槍劍軍亦爲置之事分付○敎曰明日雲寶劍以昨日受點人仍用○因守宮閣臣望筒敎曰仍分提調隨駕實提調留院亦依昨日例爲之事知悉
정조 13년 · 목
敎曰社壇動駕時作門紛挐自昔而然觀於故將臣張鵬翼祖孫之以訓將前後白衣從軍可知矣廟社事體旣無差等況設布帳之例聞亦中間乍爲旋寢大抵鍾沈橋層作門不若原環衛合頭作門故人馬之從傍突出勢似無怪此後社壇親享時設布帳依廟門外例爲之而環衛與作門等節地形亦不無掣礙之端令訓將論理草記稟處仍爲定式
정조 13년 · 강
命訓鍊大將徐有大越俸一等
정조 13년 · 목
敎曰日前以作門人馬事飭敎何等嚴截則身爲將臣不惟不能修擧至於昨日所謂禁戢反歸駭瞻寧有如許道理初欲還宮時嚴處因大享利成雖姑參酌其在嚴師律尊紀綱之道決不可仍置訓鍊大將徐有大爲先越俸一等
정조 13년 · 강
命初十日次對兼行常參
정조 13년 · 목
政院以來十一日朝參日次稟敎以初欲爲之三司不備朝參則更待下敎常參則雖有一司已例多有仍爲之時初十日次對兼行常參事分付
정조 13년 · 목
假注書金初燮書啓略曰敬奉聖諭更爲傳諭于領議政金致仁所住處則以爲今此聖敎若以賤臣進退係於臺章有無竊恐日月之明猶有遺照臣之負犯是何等關係也雖使臣千死百死不足以贖其萬一則藉無公議之迭發臣罪自如敢復議到於官職去就之間乎尙逭金木得全軀命已爲莫大之寬典而恩宥敍復之竝下有如微眚薄過一時經勘之爲則尤是萬萬非常之過擧國體公法兩皆顚倒則緣臣無狀有以仰累聖德此其罪亦誅殛而有餘也顧此中書一步卽臣前後再死之地也誠不忍一刻縻在身上聖上儻以其老昏謂不足煩典章則先將臣議政職銜亟行鐫去追命攸司議其當律附奏之辭未敢悉暴衷情謹當冒入文字仰請處分云臣旣承偕入之命姑爲仍留敎曰到今豈更有喧聒之人乎卿之一來豈或趑趄乎勞攘之餘坐待簉朝卿須安心肅命事更爲傳諭期於偕入
정조 13년 · 강
重推弘文提學吳載純
정조 13년 · 목
政院以載純三違召啓敎曰如是違牌果何所據許多文臣徹夜駿奔之餘至今等候貽弊亦大矣從重推考更爲牌招
정조 13년 · 강
以韓光會爲判義禁金華鎭爲左參贊權噵爲右參贊李時秀李書九爲承旨徐秉德爲司諫柳協基爲獻納前望也
정조 13년 · 목
以李敬五爲校理韓用龜爲副校理林道浩徐美修爲副修撰○吏曹啓言上京守令一兩日內下送後草記事命下矣水原府使金魯永富平府使兪漢雋安城郡守李天穆麻田郡守韓文洪庇仁縣監李泰賢黃澗縣監李敏亨才已下去豊基郡守吳在文謂有情勢終不下往請令該府拿處允之敎以飭敎之下豈敢言情勢乎情理則聞亦難强姑先改差○敎曰豊基郡守今日政差出待下批明日一體辭朝○以金履鉉爲豊基郡守
정조 13년 · 강
命別監李喆孫除名出付該倉定雇軍之役
정조 13년 · 목
司謁金忠大手本以爲別監李喆孫爲先除下其罪請令攸司科治敎曰李喆孫作弊之狀前此現發不啻屢次此無他渠輩從前惡習每每綻露之致極爲痛駭而至於昨日事尤萬萬駭然若有一分法綱名以掖隸焉敢攫取貢人物件乎此後勿論地衣地排掖隸而侵責攫奪者自該庫該監該倉轉報戶曹竝與司謁草記論罪萬一掩置該司郞官勘罪姑捨是提調及判堂亦難免其責發牌戶郞以此嚴飭該掖隸除名出付該倉仍定雇軍之役該司謁令攸司從重科治
정조 13년 · 강
命時囚李光遇以公律勘放金箕南付過放送
정조 13년 · 목
因光遇囚單敎曰庇覆愈厚干科愈甚李光遇事可謂訖可休矣然比之前犯容有輕重以公律今日內草記勘放事分付因箕南囚單敎曰付過放送今則爲日稍久囚禁之類竝令刑曹畿營參酌照律放送事分付○義禁府以光遇杖八十以公罪收贖放送啓敎以如有功議各減一等
정조 13년 · 강
領府事鄭存謙陳箚賜批
정조 13년 · 목
箚略曰臣一縷尙存徒費厚廩省覺時回惶恧交切迺者又叨營門及寺監兼帶之任惝怳悚愓久益靡措雖以已所見帶之署言之緣臣天廢之疾久曠考績之典勢難仍蹲況每當上辛親禋職在提擧之首跡阻駿奔之列罪不止於不職而已豈意兼綰三任之除遽下於蓋帷將廹之日哉以其任則視前爲緊以其疾則如水益下宜卽陳懇而向因觸寒危症簁谻數行文字無以締構淹延至此食息不安如添一病伏乞將臣所帶提調傡賜劃卽鐫免仍勘臣前後闕禮之罪批以予亦不見卿久矣豈勝悵然所辭兼管職任過矣竝不允卿須安心愼攝仍命遣史官傳諭
정조 13년 · 목
箚略曰臣向憑朝紙伏見坤殿所進藥料心膽驚墜歷日焦灼繼伏聞提調撤直之命尤切抑菀之忱此時用藥最宜無峻無緩十分愼重則當此逐日承候隨症製方之時提調之直宿不可不備員況可以竝與輪直而經撤耶伏乞依前輪直以盡審愼調護之方若臣病狀不敢更煩而復起爲人已矣無望保護任重不宜虛縻矧今莫重議藥之日不可一刻暫曠也明矣伏願遞臣職而治臣罪批以所陳事豈必然乎議藥之節自有提擧亦不必深慮卿須安心勿辭愼攝差待春和少間從便仕進爲宜仍命遣史官傳諭
정조 13년 · 강
左議政李性源陳箚賜批
정조 13년 · 목
箚略曰臣遇事而茫昧當事則囁嚅一身之醜拙畢露四方之譏責日至且臣於年來心腸摧隕百疾交攻誤恩忽降辭不獲命怵愓一出遂成盤礴而癃痼之疾已屬難醫一向蹲冒不思引去畢竟絲毫莫效自速顚仆則微命雖不足恤而豈所以仰承我聖上憫恤眷顧之德意哉求解一念未嘗暫弛又於昨日痰癖之症挾感猝發身在享所不敢言病拚死駿奔幾乎僵倒及歸私次一倍添劇伏乞亟許遞改治箚將上之際伏聞景慕宮展謁有命嚴寒未解淸蹕屢戒臣獨偃息在床罪合萬殞乞賜重勘批以首揆未出端揆尋單此時中書尙患其曠務際見卿箚辭何如是陳懇殆若期於必遞者然哉一時美痾自可勿藥寧或因此決歸所辭萬萬過矣卿須安心勿辭竢少間雖明日如可强來參宮班否則益加愼攝趁初十日常參無負予虛佇之意仍命遣史官傳諭御醫看病
정조 13년 · 강
行副司直金憙上疏賜例批
정조 13년 · 목
疏略曰瀛館之副學奎閣之直提何等掄選如臣之篾學無聞最居人下者尤豈有一分堪承之望哉況一時而侈再命一身而兼兩任異渥降重求之同朝殆無與比微分之踰濫私心之危厲當復如何秪緣牙牌體重章皇出肅而因仍盤礴寧有是理果然孼由已作罪合重勘而薄罰只及於館職誤恩自如於閣任雖欲昧然承當無奈懍惕之深深慚恧之倍劇適拘私故未卽陳章連値齋日今始仰暴伏乞將臣職名亟許鐫改
정조 13년 · 강
知事趙瑍疏辭新資副校理韓用龜陳疏乞郡賜例批
정조 13년 · 강
刑曹以擊錚人原情回啓